யுத்த அரக்கன் தனது கோரமுகத்தை மீண்டும் வெளிக்காட்டிய பின்னர் ஏ-9 கனவாகிப் போனது. பின்னர் வந்த விடுமுறைகளில் எல்லாம் தங்கள் சொந்தங்கள் தேடி எல்லோரும் வீடுகள் சென்று விடுவார்கள். ஆனால், "அப்பி யாப்பணய (நாங்கள் யாழ்ப்பாணம்)" என்றவாறு, யாழ்ப்பாணப் பாதைக்கான வரைபடம் கீறி - ஏ-9 மூடப்பட்ட சூத்திரம் விளக்கி விடுமுறையிலும் விடுதியில் தங்க அனுமதி பெறுவதற்கு போதுமென்றாகி விடும். அப்போது தான் சிலருக்கு ஏ-9 என்றால் என்னவென்றும், யாழ்ப்பாணம் எங்கிருக்கின்றது என்றும் புரிய வைத்த பெருமை எங்களுக்குண்டு. அந்த விடுமுறை நாட்களில், இருள் போக்க ஒளிரவிடப்பட்ட மின்குமிழ்கள் அணைவதற்கு மறுநாள் காலை பதினொரு மணி தாண்டி விடும்.